## La Generalitat activa el segon recompte autonòmic de sensellarisme per a obtindre una radiografia precisa de la situació en la Comunitat Valenciana

*** L’operatiu, que es realitzarà el 27 de novembre en 12 municipis afectats per la dana, forma part de la primera Estratègia valenciana contra el sensellarisme
* La Generalitat assumix el recompte després de la renúncia de l’Estat, amb un dispositiu tècnic i metodològic propi**

La Generalitat realitzarà el pròxim 27 de novembre, a les 20:00 hores, el segon recompte simultani de persones en situació de sensellarisme en la Comunitat Valenciana, un operatiu impulsat per la Direcció General d’Inclusió i Cooperació al Desenrotllament per a conéixer amb precisió la realitat i les dinàmiques que envolten este fenomen en els municipis participants. Així ho ha anunciat el director general, Pedro Carceller, que ha subratllat la importància de disposar de dades actualitzades i comparables per a orientar polítiques públiques eficaces.

El recompte es desenrotllarà en 12 municipis: Catarroja, Manises, Torrent, Sedaví, Massanassa, Aldaia, Albal, Xirivella, Alaquàs, Alzira, Alfafar i Utiel. Totes estes localitats participen de manera voluntària i compartixen un element comú: haver sigut afectades per la dana, la qual cosa permetrà analitzar com interactuen els desastres naturals amb l’exclusió social i les noves vulnerabilitats emergents.

Carceller ha destacat la rellevància d’este operatiu, un instrument fonamental en la primera Estratègia valenciana de lluita contra el sensellarisme, l’aprovació de la qual està prevista en els pròxims mesos. El recompte oferirà un mapa rigorós i actualitzat que permetrà ajustar la futura estratègia amb criteris basats en l’evidència.

La realització d’este recompte arriba a penes una setmana i mitja després de la publicació de la primera convocatòria autonòmica de subvencions específiques per a intervindre en l’àmbit del sensellarisme, la qual cosa reforça un nou enfocament integral i coordinat impulsat per la Generalitat. Les dos iniciatives avancen cap a un model que prioritza drets, prevenció i atenció personalitzada.

El director general ha recordat que la Generalitat ha assumit íntegrament l’organització del recompte, després que el Ministeri anunciara l’estiu passat que no lideraria la iniciativa estatal compromesa prèviament. Davant esta absència, la Generalitat ha reaccionat “amb agilitat i responsabilitat”, garantint que els municipis no quedaren sense un instrument d’anàlisi fonamental, segons ha explicat el director.

**Treball coordinat entre administracions, entitats i voluntariat**

En poques setmanes s’ha dissenyat i desplegat un dispositiu tecnològic propi, adaptat al context valencià, que inclou ferramentes digitals i protocols homogenis per a tots els municipis. L’operatiu s’articula mitjançant un treball coordinat entre servicis socials municipals, entitats del tercer sector, universitats i voluntariat, la qual cosa assegura un procés rigorós, segur i respectuós amb les persones en situació de sensellarisme.

Com a part de la preparació, ja s’ha impartit la formació específica a les 250 persones voluntàries i professionals que participaran en el recompte en sessions informatives, que han permés unificar criteris, explicar els protocols i l’aplicació digital, i assegurar una intervenció coordinada durant tota la jornada del 27 de novembre.

Carceller ha subratllat que este segon recompte suposa “un pas fonamental per a dissenyar respostes públiques més eficaces”, ja que permetrà millorar la planificació de recursos, servicis i accions tant a escala municipal com autonòmica, amb el propòsit de reduir el sensellarisme i impulsar una atenció centrada en drets.

Fecha: 22/11/2025